Alvaro Morataning norasmiy debyutida “Chelsi” “Bavariya”ga imkoniyatni boy berdi

Chempionlar xalqaro kubogining Sharqiy Osiyo turnesida ishtirok etayotgan Myunxenning “Bavariya” va Londonning “Chelsi” klublari Singapurdagi “Milliy stadion”da o‘zaro to‘qnash keldi.

Uchrashuvning uchdan bir qismi o‘tib ulgurmay, Karlo Anchelotti shogirdlari 3 ta gol farqi bilan oldinga chiqib olgandi. Keyinroq “aristokratlar” ikki gol kiritib, hisobni qisqartirdi. Mag‘lubiyatdan qutulib qolishning esa iloji bo‘lmadi.
Madridning “Real” klubidan xarid qilingan Alvaro Morata o‘yinning 63-daqiqasida ko‘rinish berdi. “Bavariya”ning “Real”dan ijaraga olingan o‘yinchisi Hames Rodriges esa to‘liq o‘ynadi.
Bungacha “Bavariya” Londonning boshqa bir klubi “Arsenal”ga penaltilar seriyasida imkoniyatni boy bergan bo‘lsa, “Milan”dan 4 ta javobsiz gol o‘tkazib yuborgandi. “Chelsi” esa “Arsenal” darvozasiga javobsiz 3 ta gol urgandi.
Chempionlar xalqaro kubogi
 Singapur, Singapur
 25-iyul, seshanba
Gollar: Rafinya, 6 (0:1). Tomas Myuller, 12 (0:2). Tomas Myuller, 27 (0:3). Markos Alonso, 45+3 (1:3). Mishi Batshuayi, 86 (2:3).